Hannon verheug oor sy eie pienk roos | Netwerk24
Deur Terésa Coetzee 13 Oktober 2019 18:46
Julius Swart, Hannon se man, en Hannon Bothma was gister uitgevat in hul geblomde hemde by die bekendstelling van die pragtige pienk Hannon-roos. Foto: ANNELIZE CAMPHER
Dié roos is spesiaal vir Hannon deur Malanseuns gekweek en hy het vertel dis seker een van die grootste voorregte wat enige mens te beurt kan val wanneer 'n roos na jou vernoem word.
"Ek droom al my lewe lank om eendag my eie unieke Hannon-roos te kan hê, verkieslik pienk, omdat dit die kleur is wat ek met vroulikheid vereenselwig," sê Hannon.
Toe Jan de Waal, die eienaar van Garden World, vir Hannon vertel het dis is glad nie onmoontlik om sy eie roos te kry nie, was Hannon baie opgewonde.
"Ons het by Malanseuns se Bonacourt-kwekery ontmoet, wat die geskikste kwekery in die land is om 'n nuwe kultivar roos te ontwikkel en te kweek vir massaproduksie. Henk Malan het reeds elke roosplant met 'n pienk skakering wat nog nie internasionaal geregistreer is nie, vir ons uitgepak en ek het een gekies," vertel Hannon.
Die Hannon-roos is so groot soos 'n vuis en 'n baie diep pienk skakering. Daar is sowat 5 000 plante gekweek wat versprei kan word aan kwekerye regdeur die land en dit is reeds by Garden World beskikbaar.